BCP รูดกว่า 3% หลังราคาน้ำมันดิบร่วง กูรูคาดราคาน้ำมันยังอยู่ระดับต่ำต่อเนื่อง
BCP รูดกว่า 3% หลังราคาน้ำมันดิบร่วง กูรูคาดราคาน้ำมันยังอยู่ระดับต่ำต่อเนื่อง โดยปิดตลาดภาคเช้าอยู่ที่ 28 บาท ลบ 1 บาท หรือ 3.45% สูงสุดที่ 28.75 บาท ต่ำสุดที่ 27.75 บาท มูลค่าซื้อขายที่ 136.61 ล้านบาท ขณะที่ดัชนีตลาดหุ้นไทยโดยรวมลบ 0.10%
26 ม.ค. 2559

ผู้สื่อข่าวรายงานว่า ราคาหุ้นบริษัท บางจากปิโตรเลียม จำกัด (มหาชน) หรือ BCP ปิดตลาดภาคเช้าอยู่ที่ 28 บาท ลบ 1 บาท หรือ 3.45% สูงสุดที่ 28.75 บาท ต่ำสุดที่ 27.75 บาท มูลค่าซื้อขายที่ 136.61 ล้านบาท ขณะที่ดัชนีตลาดหุ้นไทยโดยรวมลบ 0.10%
โดยราคาหุ้นปรับตัวลงแรงหลังจากสัญญาน้ำมันดิบ WTI ปรับตัวลงในช่วงเช้าวันนี้ (26 ม.ค.) หลังจากซาอุดิอาระเบียยืนยันว่าจะไม่ปรับลดการลงทุนด้านน้ำมัน แม้ราคาน้ำมันในปัจจุบันจะปรับตัวลงก็ตาม โดยเมื่อเวลา 10.58 น.ตามเวลาไทยในวันนี้ สัญญาน้ำมันดิบ WTI เดือนมี.ค. ลดลง 58 เซนต์ แตะที่ 29.76 ดอลลาร์/บาร์เรล
ด้าน บล.กสิกรไทย ระบุในบทวิเคราะห์ ว่ายังคงมองราคาน้ำมันในระดับต่ำอย่างต่อเนื่องในระยะยาว จึงปรับประมาณการณ์กำไรของกลุ่มพลังงานลง 16% และปิโตรเคมีลง 13% โดยยังคงมุมมอง “ลบ” สำหรับกลุ่มดังกล่าว จึงปรับลดคำแนะนำจาก “ถือ” เป็น “ขาย” สำหรับ PTTEP, PTTGC, BANPU ในขณะที่คงคำแนะนำ “ถือ” สำหรับ PTT และ SCN
อย่างไรก็ตามยังชอบกลุ่มโรงกลั่นและคงน้ำหนักการลงทุนมากกว่าตลาดจากราคาน้ำมันที่ต่ำ ซึ่งทำให้ค่าการกลั่นนั้นอยู่ในระดับที่ดี และมี utilization rate ที่สูง เลือก TOP กับ IRPC เป็น top picks สำหรับกลุ่มโรงกลั่น ในขณะที่เลือก BCP และ SPRC เป็น laggard plays ยังคงคำแนะนำซื้อ BCP ที่ราคาพื้นฐาน 37.9 บาท